Til stades:

1.trinn: Lisbeth Skogland

2.trinn: Else Berit Hattaland (referent)

3.trinn: Inghild Versland

4.trinn: Anders Bøe

5.trinn: Beate Braut

6.trinn: Dag Folkvord

7.trinn: Torunn Vigrestad

SFO: Helga Lønne

Skulen: Sylvia Gjersdal

**1. Godkjenning av referat 20.11.17.**

Namnet på representant for første trinn var feil. Korrekt namn skulle vera Linda Øvrebø. Referatet blei godkjent etter denne rettinga.

**2. Trafikksikring.**

\* Ikkje noko nytt. Sylvia følgjer opp vidare.

**3. Klassekasse.**

Tilbakemeldingane frå klassekontaktane om foreldrebetaling er delt. FAU meiner likevel at me ønskjer å halda fram med klasse-/trinnkasse. Dersom enkelte trinn ikkje ønskjer ei slik ordning er det sjølvsagt opning for det. FAU gå inn for at me kallar inn til møte for å stifta foreininga og i den samanhengen vil me vedta eigne vedtekter slik at me får registrert oss som ein organisasjon, alt i samråd med rettleiinga me har fått frå FUG. Når me får eit organisasjonsnummer kan me oppretta bankkontoar kopla til årsklassen og fordela fullmakter. Då har me også moglegheit for å oppretta Vipps-kontoar.

**4. Sandnes Sparebank.**

Me har fått 60.000 av Sandnes Sparebank til å kjøpa fane. Pengane kjem i løpet av januar.

**5. Fanedesign og -produksjon.**

Elevrådet er i gang med orientering i klassane om idékonkurranse for design/logo på fane. Skulen arbeider også med ny logo i samband med utforming av ny visjon. Idé kan kanskje knyttast opp mot denne. Frist for innlevering av idé er fredag 23.02 slik at me får drøfta og kome fram til idé(ar) me vil gå vidare med i neste FAU-møte 26.02.

**6. Nye 17.mai på Kleppe.**

Me har i dag tre medlemmer til komiteen. Det ville vore ein fordel med nokre fleire. Me bør gjerne utfordra foreldre på dei minste trinna til å sitja i denne komiteen.

**7. Skulefoto.**

Dag orienterte om eit tilbod han hadde fått frå ein alternativ leverandør. Sylvia tok i mot og vil vurdera dette på linje med andre leverandørar neste gong det er fotografering.

**8. Partnerskap mot mobbing.**

Det er fleire tiltak i gang for å førebyggja mobbing; eksempelvis TL, talentiade, skulen skal i gang med programmet «Oss mot mobbing» - eit samarbeid mellom Kleppe skule, Engelsvoll skule og ein skule i Time kommune. Skulen opplever ikkje meir mobbing enn før, trivselsundersøkingane tyder heller ikkje på mykje mobbing på skulen. Det er nok slik at meir blir teke tak i no enn før. Kan vera nyttig å snu på tankegangen, at i staden for å fokusera på å hindra mobbing bør me vri fokus til å tenkja på korleis me kan skapa trivsel.

Viser elles til møtet 20.11.17 kor det kom fram at det var uheldige situasjonar i skulegarden før skulen startar. Silvia har vore ute og gått vakt i tida rett etter at dette blei rapportert. Ho synst inntrykket har vore bra, men at når det er dårleg vêr oppstår det fortare situasjonar pga av at ungane vil inn. Skulen er oppteken av å gripa inn i uheldige situasjonar som ungane strever med å ordna opp i sjølve. Nokre gonger kan det skje at dei vaksne ikkje fangar opp alt. Då er det viktig at det bli rapportert inn av foreldre/andre.

**9. Aktuelt frå skulen.**

* Sylvia fortalde om komande teljing av tungtransport i Jærvegen og korleis det vil påverka bringe- og hentesituasjonen i droppsonene ved skulen og skulevegen generelt. Skulen ønskje innspel frå FAU i neste møte kva som bør tilretteleggjast og korleis.
* Nasjonale prøvar 5.trinn: Gode resultat, betre enn tidlegare og jamnare fordelte resultat samanlikna med tidlegare år. Det som er spesielt er at gutane gjer det jamt betre enn jentene, slik er ikkje dei nasjonale resultata.
* Elevundersøking for 5.-7. trinn: God trivsel. Gutane svarer jamnt over at dei trivst betre enn jentene. Kva kan gjerast for å motivera jentene meir?
* Foreldreundersøking: Total svarprosent var 53%, det var litt høgare enn i fjor. Lågast poengsum på informasjon frå skulen. FAU synest at svarprosenten er for låg. Andre skular har laga konkurranse slik at det trinnet som får flest foreldre til å svara får ein premie. Det har gitt resultat etter personleg kontakt med foreldra. Det kan vera eit tiltak også på vår skule. I tillegg meiner FAU at begge foreldra/føresette bør få informasjon/undersøkinga tilsendt på e-post.

**10. Aktuelt frå driftsstyret**

Me gjekk igjennom referatet frå 22.11.17.

**11. Aktuelt frå KFAU**

Ingenting nytt å melda.

**12. Eventuelt**

* Det bør lagast betre rutinar for å fanga opp meldingar frå foreldre via Schoollink sjølv når kontaktlærar er sjuk.

Neste møte blir 26-02-2018 kl. 19:00.